《送唐曙台》
明代·杨起元

我昔未知学，而子为我悲。今我稍有知，而子为我疑。

此悲与此疑，何虑更何思。我留黄金台，子还南海湄。

初谓展燕婉，中更成乖离。矫矫双龙剑，会合自有时。

何以酬子心，别后时相思。愿言各努力，亿载以为期。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。